Søndeled kirke

Søndeled kirke er en korskirke fra 1150 i Søndeled, Risør kommune i Agder fylke. Byggverket er i stein og tre og har 450 plasser.

Tidligere ble kirken omtalt som «Sunnaleidis kirkja». Byggverket er i angelsaksisk stil, i likhet med flere av de øvrige gamle steinkirkene i Agder.  Ved det store kirkesalg i 1720-årene kjøpte almuen kirken. Den lille stenkirken fikk nytt tårn i 1752, det samme som den har i dag, og kirkeklokke. 

1765 ble kirken bygget om til korskirke. De to nye korsarmer og koret ble bygget i tømmer.  1768 ble kirken utvidet til korskirke.

Interiør 
Døpefonten er det eneste av kirkens inventar fra kirkens eldste tid. Den er av kleberstein og så pass dyp at man kunne senke barna ned i døpefonten slik man gjorde det i ”gamle dager”. I bunnen av døpefonten er det et hull slik at dåpsvannet kunne renne ut uten å komme i forbindelse med noe urent når den hellige handling var avsluttet. Et messingfat gitt av Lauritz toller en gang på 1600-tallet er fremdeles brukt som dåpsfat.

Den todelte altertavla ble levert i 1795, og er utført av den anerkjente danske landskapsmaleren Christian August Lorentzen (1746-1828). Det store bildet bærer det bibelske hovedtemaet og viser ”Jesus i Getsemane”, mens vi ser ”Jesu oppstandelse” i den buede innramminga over. Hovedbildet er et pasjonsmotiv som ikke like ofte er å finne som alterframstilling, slik nattverdsmåltidet eller korsfestelsen er eksempler på. For denne bibelske scenen finner altså sted i Getsemane, etter nattverden og før korsfestelsen, og bekrefter således altertavlas særegenhet når det gjelder motivvalg. 

På alteret står det to flotte, gamle lysestaker gitt av Isach Lauritzen Falch (1601-1669). Isach var den samme person som fikk  Risør kirke  bygget i 1746-47 og som ga mye inventar til denne kirken. En bibel utgitt i regjeringstiden til Christian III av Danmark og Norge (1503-1559) ligger på kirkens alterbord.

I kirken står det en gammel stol av ukjent alder, med årstallet 1211 innskåret i ryggen med arabertall. På nordveggen nede i kirken har en et vevet alterbilde fra 1630, som fremstiller nattverden.

Kirken ble i pietismens tid i det 18.århundre dekorert og malt i vakre farger med skyer i taket. Det fargerike interiør ble dessverre overmalt i ensfarget gråtone, men i 1924 lykkes det restaureringskonsulent Finn Krafft ved en vellykket restaurering å gi kirken tilbake det gamle praktfulle interiør. Ingeniør P. A. Hansen ved Egeland Verk var initiativtaker til restaureringen som ble bekostet av Verket. 

I kirkeskipet henger et vevet alterbilde eller antependium fra 1632. Den gamle altertavlen henger nå nede i kirkeskipet. Denne ble i sin tid bekostet av Jens Nilsen på Søndeled; motivet er den siste nattverden

Et epitafium over presten Christen Svenningsen med familie henger i kirken ved oppgangen til prekestolen.

Prekestolen er fra 1850-tallet, og skal ifølge tradisjonen være skåret av Peder Olsen Stifoss ved Egeland Verk.

Orgel ble innkjøpt i 1896 til en pris av kr. 2.000,- og var i bruk fram til 1961 da nåværende orgel ble innkjøpt fra  Norsk Orgel og Harmoniumfabrikk.

Kirken fikk elektrisk lys i 1925. Samme år fikk kirken seks nye lysekroner.  Til 800-års jubileet i 1950 bekostet kommunen elektrisk varmeanlegg.

Bildegalleri

Søndeled kirkegård 
Der er seks falne fra Storbritannia under 2. verdenskrig som er gravlagt her. Deres Short Stirling fly ble den 30. mars 1945 skutt ned af Luftwaffe.

Litteratur

Eksterne lenker 
 
 Risør kirkelige fellesråd
 Agderkultur om kirken
 

Kirker i Risør
Kirker i Aust-Nedenes prosti
Søndeled
Kulturminner i Risør
Norske middelalderkirker i stein
Religiøse bygninger fra 1100-tallet
Korskirker i Norge
Valgkirker i 1814